DEĊIŻJONI TAL-KUMMISSJONI
tas-27 ta' Marzu 2006
li temenda d-Deċiżjoni tal-Kummissjoni 1999/217/KE fir-rigward tar-reġistru ta' sustanzi ta' taħwir użati fi jew fuq oġġetti ta' l-ikel
(innotifikata taħt dokument numru C(2006) 899)
(Test b'rilevanza għaż-ŻEE)
(2006/252/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2232/96 tal-Parlament Ewropew u tal-Kunsill tat-28 ta' Ottubru 1996 li jistabbilixxi proċedura Komunitarja għas-sustanzi tat-taħwir użati jew maħsuba għall-użu ġewwa jew fuq l-oġġetti ta' l-ikel (1), u b'mod partikolari l-Artikolu 4 (3) tiegħu,
Billi:
(1)
Ir-Regolament (KE) Nru 2232/96 jistabbilixxi proċedura għall-istabbiliment ta' regoli fir-rigward ta sustanzi ta' taħwir użati jew maħsuba għall-użu fi jew fuq l-oġġetti ta' l-ikel. Dak ir-Regolament jipprovdi għall-adozzjoni ta' reġistru ta' sustanzi ta' taħwir (“ir-reġistru”) wara notifika mill-Istati Membri ta' lista tas-sustanzi li jagħtu t-togħma li jistgħu jintużaw fi jew fuq ikel kummerċjalizzat fit-territorju tagħhom u fuq il-bażi ta' studju mill-Kummissjoni ta' dik in-notifika. Dak ir-reġistru kien adottat permezz tad-Deċiżjoni tal-Kummissjoni 1999/217/KE (2).
(2)
Ukoll, ir-Regolament (KE) Nru 2232/96 jipprovdi għal programm għall-evalwazzjoni tas-sustanzi ta' taħwir sabiex jiġi stabbilit jekk jissodisfawx il-kriterji ġenerali għall-użu tas-sustanzi ta' taħwir stipulati fl-Anness għal dak ir-Regolament.
(3)
Il-Kumitat Konġunt ta' l-Esperti FAO/WHO dwar l-Additivi fl-Ikel (JECFA) kkonkluda matul il-ħamsa u sittin laqgħa tiegħu tas-7 sas-16 ta' Ġunju 2005 li l-acetimide (FL 16.047) huwa b' mod ċar karċinoġeniku fil-firien u fil-ġrieden, u għalkemm il-mekkaniżmu ta' formazzjoni tat-tumur mhux magħruf, il-possibbiltà tal-mekkaniżmu ġenotossiku ma jistax ma jiġix ikkunsidrat. Il-JECFA kkunsidra mhux xieraq għal tali kompost li jintuża bħala sustanza ta' taħwir. Għalhekk l-acetamide mhux f'konformità mal-kriterji ġenerali stipolati fl-anness għar-Regolament (KE) Nru 2232/96 u għandu jitħassar minn fuq ir-reġistru.
(4)
Id-Deċiżjoni 1999/217/KE għandha għalhekk tiġi emendata skond dan.
(5)
Il-miżuri li hemm f'din id-Deciżjoni huma fi qbil ma' l-opinjoni tal-Kumitat Permanenti fuq il- Katina Alimentari u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
Fl-Anness għad-Deċiżjoni 1999/217/KE il-Parti A hi emendata kif ġej:
Il-filliera stipulata fit-tabella għas-sustanza bin-numru FL 16.047 (acetimide) titneħħa.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, is-27 ta' Marzu 2006.